OBRAZLOŽITVENI MEMORANDUM

Svet Evropske unije je 7. junija 2010 po zaključku posvetovanj na podlagi člena 96 Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000[1] in spremenjenega v Ouagadougouju, Burkina Faso, 22. junija 2010[2] (v nadaljnjem besedilu: Sporazum o partnerstvu AKP-EU)(2010/371/EU)[3], sklenil, da bo sprejel ustrezne ukrepe proti Republiki Madagaskar.

Veljavnost tega sklepa je bila podaljšana in vsebina spremenjena s sklepi Sveta 2011/324/EU[4], 2011/808/EU[5] in nazadnje s Sklepom 2012/749/EU[6]. Svet je odločil, da se ti ukrepi izvajajo „do takrat, ko bo Svet na podlagi predloga Komisije ugotovil, da so bile izvedene verodostojne volitve in da je na Madagaskarju ponovno vzpostavljen ustavni red (…)“.

Predlog za razveljavitev Sklepa Sveta temelji, kot je določeno v členu 96 Sporazuma o partnerstvu AKP-EU[7], na dejstvu, da ni več razloga za ohranitev teh ukrepov (po neustavnem državnem udaru leta 2009 so oblast izvajale prehodne institucije).

Izvedba verodostojnih parlamentarnih in predsedniških volitev 25. oktobra in 20. decembra 2013, razglasitev uradnih rezultatov 17. januarja in 6. februarja 2014 ter vzpostavitev novih izvoljenih institucij odražajo vrnitev ustavnega reda na Madagaskarju. Poleg tega je visoka predstavnica in podpredsednica Catherine Ashton pozdravila in pohvalila potek volilnih postopkov[8].

Sedaj so izpolnjeni vsi pogoji, da se uresničijo zaveze EU glede Madagaskarja, kot so povzete v Prilogi k Sklepu Sveta 2011/808/EU, in da Svet lahko razveljavi veljavni sklep –

Odprava začasnih ukrepov kaže jasno politično sporočilo EU Madagaskarju in vsem mednarodnim partnerjem, zlasti tistim v Afriki, o njeni podpori v tem novem obdobju po krizi, s katero bo mogoče normalizirati odnose sodelovanja med EU in Madagaskarjem.

2014/0082 (NLE)

Predlog

SKLEP SVETA

o razveljavitvi Sklepa 2010/371/EU z dne 7. junija 2010 o zaključku posvetovanj z Republiko Madagaskar na podlagi člena 96 Sporazuma o partnerstvu AKP-EU

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000[9] in spremenjenega v Ouagadougouju, Burkina Faso, 22. junija 2010[10] (v nadaljnjem besedilu: Sporazum o partnerstvu AKP-EU), zlasti člena 96 Sporazuma o partnerstvu AKP-EU,

ob upoštevanju Notranjega sporazuma med predstavniki vlad držav članic, ki so se sestali v okviru Sveta, o ukrepih, ki naj se sprejmejo, in postopkih, katerim naj se sledi, za izvajanje Partnerskega sporazuma med državami AKP in EU[11], zlasti člena 3 Notranjega sporazuma,

ob upoštevanju predloga Evropske komisije,

v soglasju z visoko predstavnico Unije za zunanje zadeve in varnostno politiko,

ob upoštevanju naslednjega:

(1) Sklep 2010/371/EU[12] z dne 7. junija 2010 o zaključku posvetovanj z Republiko Madagaskar na podlagi člena 96 Sporazuma o partnerstvu AKP‑EU je bil sprejet, da bi se izvedli ustrezni ukrepi zaradi kršitve bistvenih elementov iz člena 9 Sporazuma o partnerstvu AKP‑EU.

(2) Ti ukrepi so bili podaljšani s Sklepom 2011/324/EU[13] z dne 30. maja 2011 do 6. decembra 2011, spremenjeni in podaljšani do 5. decembra 2012 s Sklepom 2011/808/EU z dne 5 decembra 2011[14] in nazadnje podaljšani za nedoločen čas s Sklepom 2012/749/EU[15] z dne 3. decembra 2012 „do takrat, ko bo Svet na podlagi predloga Komisije ugotovil, da so bile izvedene verodostojne volitve in da je na Madagaskarju ponovno vzpostavljen ustavni red (…)“.

(3) Predsedniške in parlamentarne volitve so potekale 25. oktobra in 20. decembra, rezultati so bili uradno razglašeni 17. januarja in 6. februarja 2014, vzpostavljene so bile novoizvoljene institucije, kar odraža vrnitev ustavnega reda na Madagaskarju. Visoka predstavnica in podpredsednica Komisije Ashtonova je 7. februarja 2014[16] pozdravila in pohvalila potek volilnih postopkov

(4) Ker so izpolnjeni vsi pogoji (izvedba verodostojnih parlamentarnih in predsedniških volitev, razglasitev uradnih rezultatov in vzpostavitev novih izvoljenih institucij, kar odraža vrnitev ustavnega reda na Madagaskarju), da se uresničijo zaveze EU glede Madagaskarja, kot so povzete v Prilogi k zgoraj navedenem Sklepu 2011/808/EU (razveljavitev sklepa na podlagi člena 96), je treba razveljaviti veljavni sklep.

SPREJEL NASLEDNJI SKLEP:

Člen 1

Sklep 2010/371/EU z dne 7. junija 2010 o zaključku posvetovanj z Republiko Madagaskar na podlagi člena 96 Sporazuma o partnerstvu AKP‑EU se razveljavi.

Člen 2

Ta sklep začne veljati na dan sprejetja.

V Bruslju,

Za Svet

Predsednik

[1] UL L 317, 15.12.2000, str. 3.

[2] UL L 287, 4.11.2010, str. 3.

[3] UL L 169, 3.7.2010, str. 13.

[4] UL L 146, 1.6.2011, str. 2.

[5] UL L 324, 7.12.2011, str. 1.

[6] UL L 333, 5.12.2012, str. 46.

[7] Člen 96 Sporazuma iz Cotonouja v odstavku 2, točka (a), četrta alinea, drugi stavek, določa, da „ti ukrepi prenehajo veljati takoj, ko prenehajo razlogi zanje“.

[8] Glej izjavo uradnega govorca visoke predstavnice Unije za zunanje zadeve in varnostno politiko in podpredsednice Evropske komisije Ashtonove z dne 7. februarja 2014.

[9] UL L 317, 15.12.2000, str. 3.

[10] UL L 287, 4.11.2010, str. 3.

[11] UL L 317, 15.12.2000, str. 376.

[12] UL L 169, 3.07.2010, str. 13.

[13] UL L 146, 1.6.2011, str. 2.

[14] UL L 324, 7.12.2011, str. 1.

[15] UL L 333, 5.12.2012, str. 46.

[16] V. Izjava uradnega govorca visoke predstavnice Unije za zunanje zadeve in varnostno politiko in podpredsednice Ashtonove z dne 7. februarja 2014.